送家安國教授歸成都
作者：蘇軾
朝代：宋

paragraphs: 別君二十載，坐失兩鬢青。
吾道雖艱難，斯文終典刑。
屢作退飛鷁，羞看乾死螢。
一落戎馬間，五見霜葉零。
夜談空說劍，春夢猶橫經。
新科復舊貫，童子方乞靈。
須煩凌雲手，去作入蜀星。
蒼苔高眹室，古柏文翁庭。
初聞編簡香，稍覺鋒鏑腥。
岷峨有雛鳳，梧竹養修翎。
嗚呼應嶰律，飛舞集虞廷。
吾儕便歸老，亦足慰餘齡。